b"\n_START_ARTICLE_\nSanta Maria del Grau\n_START_SECTION_\nDescripci\xc3\xb3\n_START_PARAGRAPH_\nEs troba en una plana de conreus i boscos. \xc3\x89s una construcci\xc3\xb3 formada per dos cossos d'edifici d'\xc3\xa8poques immediates: la cap\xc3\xa7alera prerom\xc3\xa0nica i la nau del segle XII o comen\xc3\xa7aments del XIII._NEWLINE_ La nau \xc3\xa9s coberta amb volta de can\xc3\xb3 for\xc3\xa7a apuntada. Al mur de migdia hi ha el portal de dos arcs en degradaci\xc3\xb3 que havia estat tapat per la casa dels ermitans. Sobre la porta hi ha una petita finestra d'arc de mig punt. L'aparell \xc3\xa9s de grossos carreus de mides diferents ordenats en filades. La cap\xc3\xa7alera prerom\xc3\xa0nica, reconvertida en atri capgirant l'orientaci\xc3\xb3 del temple, t\xc3\xa9 una planta quadrada i \xc3\xa9s cobert amb volta de ferradura feta amb lloses col\xc2\xb7locades a plec de llibre. A la fa\xc3\xa7ana de migdia hi ha una finestra foradada en un sol carreu monol\xc3\xadtic amb dues obertures allargades, molt semblant a la de Sant Jaume d'Olzinelles i a Santa \xc3\x80gata de Clariana (Solson\xc3\xa8s). El campanar d'espadanya de dues obertures s'al\xc3\xa7a sobre l'arc presbiteral._NEWLINE_Al Museu d'Hist\xc3\xb2ria de la Seu de Manresa es conserva una talla del segle XIII de la Mare de D\xc3\xa9u procedent d'aquesta esgl\xc3\xa9sia.\n_START_SECTION_\nHist\xc3\xb2ria\n_START_PARAGRAPH_\nEst\xc3\xa0 situada dins el terme del castell de Fals l'esgl\xc3\xa9sia \xc3\xa9s documentada ja l'any 1039: el 1154 apareix com a parr\xc3\xb2quia. El segle XVII deuria estar mal conservada perqu\xc3\xa8 el bisbe prohibia que s'hi celebr\xc3\xa9s missa sense arreglar-la. L'any 1983 el servei de Catalogaci\xc3\xb3 i Conservaci\xc3\xb3 de monuments de la diputaci\xc3\xb3 de Barcelona l'ha restaurada sota la direcci\xc3\xb3 d'Antoni Baraut."